钦定古今图书集成/明伦汇编/官常典/第642卷 > 陈𫖳
## 钦定古今图书集成/明伦汇编/官常典/第642卷 > 陈𫖳

按《晋书》本传：“𫖳字延思，陈国苦人也。少好学，有文义。
父䜣，立宅起门，𫖳曰：‘当使容马车’。䜣笑而从之。仕为
郡督邮，检获隐匿者三千人，为一州尤最。太守刘享
拔为主簿。州辟部从事，乘马车还家，宗党荣之。劾按
沛王韬，狱未竟，会解结代杨准为刺史，韬因河间王
颙属结，结至大会，问主簿史凤曰：‘沛王贵藩，州据何
法而擅拘邪’？”时𫖳在坐，对曰：“甲午诏书，刺史衔命，国
之外台，其非所部而在境者，刺史并纠事，征文墨，前
后列上，七被诏书，如州所劾，无有违谬。”结曰：“众人之
言，不可妄听，宜依法穷竟。”又问僚佐曰：“河北白壤膏粱，何故少人？”士每以三品为中正。答曰：“《诗》称‘维岳降
神，生甫及申’。夫英伟大贤，多出于山泽，河北土平气
均，蓬蒿裁高三尺，不足成林故也。”结曰：“张彦真以为
汝、颍巧辩，恐不及青、徐儒雅也。”𫖳曰：“彦真与元礼不
协，故设过言。老子、庄周生陈、梁、伏羲、傅说、师旷，大项，
出阳夏。汉、魏二祖，起于沛、谯、准之众，州莫之与比。”结
甚异之，曰：“豫州人士，常半天下，此言非虚。”会结迁尚
书，结恨不得尽其才用。元康中，举孝廉，而州将留之，
𫖳荐同县焦保曰：“保出自寒素，禀质清冲，若得参嘉
命，必能光赞大猷，允清朝望，使黄宪之徒不乏于豫
土。令𫖳庶免臧文之责。”州乃辟保。齐王冏起义州，遣
𫖳将兵赴之，拜驸马都尉。遭贼，避难于江西，历阳内
史朱彦引为参军。镇东从事中郎袁琇荐𫖳于元帝，
迁镇东行参军事，典法兵二曹。建兴初制版补录事
参军，参佐掾属多设解故以避事任。𫖳议：“诸僚属乘
昔西台养望馀弊，小心恭肃，更以为俗，偃蹇倨慢，以
为优雅。至今朝士纵诞，临事游行，渐弊不革，以至倾
国。故百寻之屋，突直而焚燎；千里之堤，蚁垤而穿败。
古人防小以全大，慎微以杜萌。自今临使称疾须催
乃行者，皆免官。”初，赵王伦篡位，三王起义，制《己亥格》，
其后论功虽小，亦皆依用。𫖳意谓不宜以为常式。駮
之曰：“圣王悬爵，赏功制罚纠违，斯道苟明，人赴水火。
且名器之实，不可妄假，非才谓之致寇，宠厚戒在斯
亡。昔孙秀口唱篡逆，手弄天机，惠皇失御，九服无戴。
三王建议，席卷四海，合起义之众，结天下之心，故设
《己亥义格》，以权济难，此自一切之法，非常伦之格也。
其起义以来，依格杂猥，遭人为侯，或加兵伍，或出皂
仆，金紫佩士卒之身，符策委庸隶之门，使天官降辱，
王爵黩贱，非所以正皇纲、重名器之谓也。请自今以
后宜停之。”𫖳以孤寒，数有奏议，朝士多恶之，出除谯
郡太守。